Full støtte til Solbakken - trenerbytte ikke tema
- Ståle Solbakken er og blir treneren vår og vi vil nå målene våre i denne sesongen sammen med ham, sier Claus Horstmann, daglig leder i FC Köln, til klubbens eget nettsted. Köln er i ferd med å nærme seg nedrykkssumpen i Bundesliga, etter å ha tapt seks av de syv siste kampene. Også helgens derby mot erkerivalen og naboklubben Bayer Leverkusen endte med tap. - Historisk sett sitter jeg veldig, veldig utrygt, sa Solbakken til VG Nett før oppgjøret hjemme på RheinEnergieStadion.Köln har hatt 14 trenere de siste ti årene. - Jeg har ingen grunn til å si at jeg ikke har støtte, men det er jo alltid sånn at når du ikke vinner fotballkamper, så ..., sa Solbakken fredag. Tror ikke de blir noe bedre av å bytte trener med de spillerne de har. Men nå går klubbledelsen selv ut og freder nordmannen, som for øvrig kan feire sin 44-årsdag i dag.Ifølge Horstmann er det ikke hold i ryktene om at sportsdirektør Volker Finke skal være klar til å sette seg på trenerbenken igjen. - Det har ikke vært gjort noen overveininger i den retningen. Ståle Solbakken har den fulle tillit blant alle ansvarlige i klubben, også blant andelshaverne. Det har vi sagt til ham gjennom de siste månedene, og det betonet vi ytterligere i personlige samtaler med ham før den viktige kampen mot Leverkusen, sier Horstmann. Klubbledelsen avviser at det finnes ødeleggende samarbeidsproblemer med sportsdirektør Finke. - Jeg forsøker ikke å snakke bort ting. Selvsagt er det interne diskusjoner og ulike meninger om enkelte spørsmål etter nederlag, poengterer Horstmann.Til helgen møter Solbakken & co. Hoffenheim, som ligger på tabellens niendeplass med 29 poeng. Köln befinner seg nå på plass 14 med 24 poeng. - Ståle vet at han har vår tillit, poengterer klubbsjef Horstmann nok en gang før møtet med Hoffenheim. Men uansett kan bortekampen denne helgen bli avgjørende for Solbakkens fremtid, tror folk som følger klubben tett. - Han har fortsatt tillit, men taper han i Hoffenheim, da vil det bli vrient, spår Vim Vomland, journalist i storavisen Bild.
Ledelsen i FC Köln sier de har full tillit til Ståle Solbakken (44 i dag).